Stria

Una stria l’è una fomna che la pratega la magia nigra o la striaria, o indeperlee o ind un grup ciamad “congrega”, o, nomà de rezzent, anca coma preteganta di religion moderne compagne de la Wicca.Britannica A l’è donca una maga che la prœuva a influenzà el mond che la gh’ha intoren cont i sò striozz, instriadure e cognossenza oculta.Britannica Ind el folclor e ind i favole, inscambi, a l’è una figura con di fatezze femenine – de solit de veggia – che ghe ven tributad di podé soranaturai che la dœuvra per nœuser a la sgent.Treccani

Famosa fiss a l’è la “cascia ai strie”, fenomen medieval ind el qual la Gesa catolega l’ha tacad a brusà su i fomen che es credeva che prategaven la magia. L’ideja che gh’haveven ind el sarràj adree e condannàj a mort l’era che i podé sò de lore rivaven sgiò de un quaj acordi cont el diavol. Di vœulte, ind i tradizzion cristiane, es pensava ancasì che i sò podé vegniven de di spiret cativ, e che lore je eserziven intravers di bes’ce inspiritade ciamade “famej” – depess di gat nigher, dei orloch o di scorbat. Independentement de la reson dedree di sò podé e de la manera che doperen per controllàj, i strie inn sovenz retegnude coma la causa de un frach de disaster, compagn di malagn, la desfortuna o infinamai la mort.

La mitologia greco-latina l’insubiss un’imasgen spezzifega de la stria – in quell cas chì, una dona sgiovena – representada de la cobia composuda de la Zirze, che l’haveva instriad su l’ecupasg de l’Odisee cont el voltàj tucc in de di porscei, e de la Medeja, considerada una granda cognossidora de la magia de la deja Ecate. In Lombardia, vuna di presonte strie pussee famose l’è staita l’ocultista bressana Semiramide Gazzo Ghidoni,Enciclopedia bressana font de inspirazzion per la canzon Semiramide del Charlie Cinelli.

L’equivalent mascolin di strie inn i strion.

 Referenze 

 Ligam de denter 
 Befana
 Magia
 Ocult

 Ligam de fœura 

Categoria:Creature legendarie
Categoria:Magia